  ИА «Удмуртия» Удмуртилэн тӧроез Александр Бречалов элькунын улӥсьёсты Выль 2019-тӥ арен ӟечкылаз. Озьы ик шаерысьтымы калыкъёслы пӧртэм удысъёсын тыршисьёс итӥськизы. Праздникен вазиськонэз «Мынам Удмуртие» телеканал возьматӥз. Удмуртилэн тӧроезлэн Александр Бречаловлэн Выль арен ӟечкыланэз «Гажано Удмурт Элькунын улӥсьёс! Сюлмысьтым ӟечкыласько тӥледыз вуись Выль арен! Дышем сямъя та нуналъёсы котькудӥз йылпумъянъёс лэсьтэ но азьланез сярысь малпаське. Ар ӵоже мон элькунэтӥ ялан ветлӥ, интыосын югдурез эскери. Трос выль пумиськонъёс вал, соос выльысь возьматӥзы, Удмуртиын усьтэм сюлэмо, азьлане кыстӥськись, юрттыны дась адямиос уло шуыса. Тау тӥледлы ӟеч мылкыдды, юрттэмды но ӵектонъёсты понна. Туннэ ми юн оскиськомы, пуктэм ужпумъёсты асьмеос ӵошен ортчомы но элькунмылэн азьланез зэмзэ но югыт луоз», - вазиськиз улосвыл кивалтӥсь но Удмуртиын улӥсьёслы шуд ваись воштӥськонъёс, вуоно вормонъёслы мылкыд сӥзиз. «Семьяяды яратон но ог-огдэс валан мед кузёяськозы, нош ужъёсады котькуддылы мед удалтоз, оскымон юлтошъёсты мед юрттозы. Шуд тӥледлы, гажано эшъёс, юн тазалык, яратон, но шулдыр Выль ар мылкыд!», - сӥзиз Александр Бречалов. Тегъёс: Мерлык Удмуртия праздникъёс Выльар АлександрБречалов  